娛圈單打︱老實講真係油膩 太誇張好快會滯
2024年04月07日 00:01
東網電視
更多新聞短片
《中年好聲音2》賽果塵埃落定,冠軍古淖文因為揀啱歌,撼贏多次奪得MVP的譚輝智。不過,「樂壇風紀」甄妮就唔多欣賞呢位冠軍人馬,在社交網不點名發文暗諷古淖文「油膩誇張精」,「沒有成長空間」,「老油條」,又點名大讚亞軍譚輝智係可造之材,引來議論紛紛。近日古淖文再以「哭腔」清唱《傾城》,有咁誇得咁誇,唔知係咪反擊前輩的批評呢?
咁啱得咁蹺,甄妮又在社交網意有所指,直斥「好無聊」!哈哈,係咪真係咁無聊就唔知,但「樂壇風紀」出招例不虛發,古淖文呢個哭腔版《傾城》,的確招來唔少劣評!有網民坦言「好難聽」,但亦有網民幫口,指呢個哭腔版只不過係搞吓笑啫。
嗱,本欄好持平嘅,對古淖文決賽當晚的表現,真係要豎起大拇指畀個讚,但若有聽過呢個哭腔版,老實講,真係幾Over!如果只係搞吓氣氛,當然冇所謂,最怕有人出道多年,早已被定型,除咗Show Off唱功,表演乏善可陳,咁就等於故步自封。
大家都知,古淖文早在2009年已參加過亞視舉辦的《亞洲星光大道》,本身又係澳門土生葡人,一直集中喺澳門發展,2016年仲有派台歌推出,絕對唔係素人。難怪佢自己都話,出道多年難免有啲習慣戒唔甩。對於被指老油條、江湖味濃,雖然佢自言唔多覺,但就虛心表明會時刻記住外界批評喎。
都係嘅,真正唱得之人如張學友、陳奕迅,都唔需要靠誇張台風去突出自己。古淖文若想歌唱事業更上一層樓,真係要好好聽吓前輩所言,戒誇戒膩!